Здравейте!

 Пиша Ви с ясното съзнание, че всяка криза е възможност за преминаване на по-висок етап и за отделната личност, и за обществото – като цяло.

 Дистанционното обучение - което по принуда в момента се въвежда в повечето училища, може би е крачка напред по пътя към така необходимите промени в образованието у нас и по света. И аз, и мои колеги вече започнахме да качваме свои уроци в различни платформи (впрочем правили сме го и преди). Повечето от нас отдавна имат групи в комуникативните мрежи с класовете, на които преподават.

 Мисля, че при достатъчно отговорно отношение – и на учителите, и на учениците, и на родителите, дните от принудителната ваканция няма да бъдат пропилени.

 Онова, за което обаче Ви пиша, е свързано с някои тревожни въпроси, които се зараждат не само у мен, но и в голяма част от колегите ми, директорите, родителите и децата. Става дума за императивното изискване всеки преподавател да има по 5 часа на ден учебни занятия. Едно от училищата в града ни вече публикува график, според който възпитаниците му трябва да имат часове от 8 сутринта до 13 – 14 час**а** следобед.

Във връзка с това искам да попитам най-напред дали си даваме сметка, че става дума за 5-6 часа почти неотлъчно пребиваване пред електронно устройство на нашите деца. Или може би се гледа в перспектива – по този повод децата най-после ще намразят телефоните, таблетите и лаптопите си? ☺

И друго – всички ние, учителите, имаме седмични нормативи обикновено около 20 час**а** (такива са изискванията, свързани с психическото и физическото ни здраве). Как ще можем да надвишим този норматив (за да запълним работния си ден), без да влезем в територията на другите свои колеги, преподаващи на децата? Ако всички държим да работим по 5 часа на ден, то на децата може би ще им се наложи да стоят поне около 8 часа пред компютрите си.

Или все пак ще се направи мъдрото и интелигентно уточнение, че в тези 5 часа трябва да влезе времето и за самоподготовка на учителя, за създаването на авторски материали или проучването и избирането на други подходящи в общодостъпните формати. В такъв случай часовете (на лична работа) биха могли да бъдат и много повече. Ето, днес е събота, а аз от сутринта (всъщност от снощи даже) се занимавам с подобна дейност.

Имаме и други въпроси с колегите – например за противоречието в указанията – да не се провеждат учебни часове, а консултации с децата; и в същото време часовете на всеки учител да бъдат 5… Но засега ще приключа с това.

Оставам с надеждата за мъдро и помагащо за развитието и душевното спокойствие на всички решение.

 Поздрави!

14. 03. 2020 г.

С уважение: Марта Радева, учителка по български език и литература, I ОУ „Христо Смирненски“, гр. Провадия